Leerder sterf op ‘geheimsinnige wyse’ by skoolFoto ter illustrasie. (Argieffoto: Unsplash) Die Gautengse departement van onderwys het ŉ onafhanklike ondersoekspan aangestel nadat ŉ leerder van dié provinsie op “geheimsinnige wyse” dood is. Sibongiseni Khoza, ŉ gr. 7-leerder aan Laerskool Protea South in Soweto, is Woensdag by die skool dood. “Inligting tot ons beskikking dui daarop dat Sibongiseni die oggend voor eerste pouse lighoofdig gevoel en kort daarna in die klaskamer ineengestort het,” lui ŉ verklaring wat die departement Donderdag uitgestuur het. “Sy onderwyser het verskeie kere probeer om hom te help om sy bewussyn te herwin, terwyl sy ma gekontak en na die skool vervoer is,” lui die verklaring. Paramedici is ook na die skool ontbied, maar hulle kon niks vir die seun doen nie en Sibongiseni is net na 12:00 dood verklaar. Panyaza Lesufi, LUR van onderwys in die provinsie, het sy medelye met Sibongiseni se familie betuig en ŉ span beraders is na die skool gestuur om leerders te help om die trauma te verwerk. “Die dood van ŉ leerder aan die begin van die akademiese jaar is werklik ŉ neerdrukkende voorval,” het Lesufi gesê. Maroela Media het verlede Januarie by verskeie geleenthede berig oor sterftes onder leerders in Gauteng.